Zodvihnite ruku tí,
čo poznáte aspoň jednu osobu na tejto fotke?
Fíha, takmer všetci.
Je pravda, že vo svojom odbore sa preslávili.
A viete, čo ešte všetkých spája?
Všetci zomreli na rakovinu pankreasu.
Napriek tomu, že je to veľmi, veľmi smutné,
aj vďaka ich osobným príbehom
sa zvýšilo povedomie o tom, aká smrtiaca môže táto choroba byť.
Je treťou najčastejšou príčinou úmrtia na rakovinu
a iba 8 % pacientov prežíva viac ako 5 rokov.
Je to veľmi nízke číslo,
najmä ak ho porovnáte s rakovinou prsníka,
ktorú prežije takmer 90 % pacientov.
Takže v skutočnosti nie je prekvapením,
že diagnóza rakoviny pankreasu
znamená stáť zoči-voči takmer istému rozsudku smrti.
Šokujúce ale je, že za posledných 40 rokov
sa toto číslo prakticky nezmenilo,
hoci u iných typov nádorov
sa zaznamenal značný pokrok.
Ako by sa teda dalo liečbu rakoviny pankreasu zefektívniť?
Ako podnikateľka v biomedicíne
pracujem rada na problémoch, ktoré sa zdajú neriešiteľné,
snažím sa nájsť ich hranice,
prekonávať ich a nachádzať nové, inovatívne riešenia,
ktoré dokážu zmeniť konečný výsledok.
Prvou zlou správou ohľadne rakoviny pankreasu je,
že pankreas sa nachádza, doslovne v strede brucha.
Na obrázku je vyznačený oranžovou farbou.
Je ho vidno iba horko-ťažko,
kým neodstránim všetky ostatné orgány ležiace pred ním.
Okrem toho je obklopený mnohými inými životne dôležitými orgánmi,
ako je pečeň, žalúdok, žlčovod.
Schopnosť tohto nádoru do týchto orgánov vrastať
je príčinou, prečo je rakovina pankreasu
jednou z najbolestivejších druhov nádorových chorôb.
Ťažko dosiahnuteľná poloha tiež lekárovi bráni v tom,
aby ho chirurgicky odstránil,
ako sa bežne robí napríklad v prípade rakoviny prsníka.
Všetky tieto dôvody sú príčinou, prečo je chemoterapia jediná možnosť
pre pacienta s rakovinou pankreasu.
To nás privádza k druhej zlej správe.
Zhubné nádory pankreasu majú iba veľmi málo krvných ciev.
Prečo by sme sa mali zaoberať krvnými cievami v nádore?
Zamyslime sa na chvíľu nad tým, ako chemoterapia funguje.
Liek sa vpichne do žily,
ktorá ho vedie telom až do miesta nádoru.
Je to ako jazda po diaľnici s cieľom dostať sa do cieľa cesty.
Ale čo ak váš cieľ nemá výjazd z diaľnice?
Nikdy sa tam nedostanete.
A to je presne problém
chemoterapie pri rakovine pankreasu.
Lieky prechádzajú cez celé telo.
Dostanú sa do zdravých orgánov,
čo má u pacientov za následok značný toxický efekt,
ale veľmi málo sa dostane do nádoru.
Preto je ich účinnosť taká nízka.
Zdá sa mi nelogické mať celotelovú liečbu,
ktorej cieľom je konkrétny orgán.
Za posledných 40 rokov
sa investovalo veľa peňazí do výskumu a pokusov
nájsť nové, silné lieky na rakovinu pankreasu,
ale nijako sa nezmenil spôsob,
ako sa dostávajú do pacienta.
Takže po dvoch zlých správach
vám dúfam, prinesiem aj dobrú správu.
V spolupráci s MIT
a Massachusettskou všeobecnou nemocnicou v Bostone
sme urobili zásadný prevrat v liečbe rakoviny tým,
že sme prišli na to, ako dopraviť liek na cieľové miesto.
V podstate vás necháme vyskočiť s padákom nad cieľom,
pričom sa vyhnete jazde po diaľnici.
Liek sme vložili do zariadení ako toto.
Sú dostatočne ohybné, takže ich možno zložiť,
aby sa zmestili do katétra,
takže doktor ich môže vložiť priamo na povrch nádoru
minimálne invazívnym zákrokom.
Sú ale zároveň dostatočne pevné na to, aby, keď sa už raz uložia
na povrch nádoru,
fungovali ako klietka.
Budú vlastne fyzicky brániť nádoru
vrásť sa do okolitých orgánov,
budú kontrolovať metastázovanie.
Tento materiál je aj biologicky rozložiteľný.
To znamená, že po tom, čo sa vloží do tela,
sa začne rozpúšťať
dopravujúc tak liek iba na jedno miesto, pomaly a oveľa účinnejšie
ako to robí súčasná celotelová liečba.
V predklinickej štúdii sme preukázali,
že tento lokálny prístup
dokáže zvýšiť účinok liečby 12-násobne.
Takže sme vzali už známy liek
a iba tým, že sme ho dopravili na miesto, kde je najviac potrebný,
sme dosiahli 12-krát silnejší účinok
a znížili jeho toxický vplyv na celé telo.
Vytrvalo pracujeme na tom, aby sme túto technológiu dotiahli na vyššiu úroveň.
Ukončujeme predklinické testovanie
a zvierací model potrebné pred požiadaním Úradu na kontrolu potravín a liečiv
o povolenie na klinické testy.
V súčasnosti väčšina pacientov na rakovinu pankreasu zomiera.
Dúfame, že jedného dňa
dokážeme znížiť ich bolesť, predĺžiť ich život
a potenciálne urobiť z rakoviny pankreasu
liečiteľnú chorobu.
Vďaka zmene spôsobu dopravy
nie je iba liek účinnejší a menej toxický,
ale aj otvárame dvere do hľadania nových inovatívnych riešení
pre takmer všetky ostatné neriešiteľné problémy
pacientov s rakovinou pankreasu a iných.
Ďakujem pekne.
(potlesk)